**УКЛАЊАЊЕ ЗАПЕРАКА ВИНОВЕ ЛОЗЕ**

Заперак код винове лозе је ластар другог реда који се развија у пазуху листа на ластару. Уклањање и прекраћивање заперака је обавезна ампелотехничка мера у савременом виноградарству и један је од предуслова за обезбеђивање квалитетног рода грожђа.

Препорука је да се они заперци који се јављају у доњем делу ластара, односно, у зони где се налазе цвасти и гроздови уклањају до основе. Овај поступак се изводи обично од друге половине јуна. Разлог за уклањање првих заперака из зоне грожђа је да би се обезбедила максимална проветреност чокота што смањује опасност од развоја пре свега сиве трулежи али и других болести.

С друге стране,заперци који се јављају нешто касније, на средини и врху ластара, се не уклањају до основе већ се прекраћују на 2-4 листа. Разлог за овакав поступак је што ово лишће преузима фотосинтетску активност у другом делу вегетације када су и највеће потребе биљке за продуктима фотосинтезе.

У ређим случајевима код неких сорти винове лозе,пре свега стоних, заперци се не одстрањују ни у доњем делу ластара да не би били директно изложени сунцу и да на тај начин буде обезбеђена обојеност типична за одређени култивар ( на пример, сорта Кардинал). Међутим,у том случају повећава се опасност од појаве економски најважнијих болести а апликација средстава за заштиту биља неће бити потпуно ефикасна.

Велимир Станојевић, дипл.инг.

ПССС Чачак